題洪崖先生出市圖
作者：牟巘
朝代：宋

paragraphs: 洪崖先生住何許，支離擁腫之爲伍。
蕭然行李偶出市，束書瓢劍略可數。
自謂生在三皇前，野鹿標枝何太古。
當時但以結繩治，書中正復作何語。
輿馬絡頭亦復來，雪精胡爲馽紲具。
只呼張老無不可，面謾三郎直戲侮。
承平無事相娛嬉，力追遐風來湛露。
一朝恍惚思草昧，此意似已厭繁膴。
千村萬落荆杞生，宛是洪荒一風土。
袖中紙馿不吃草，拍手還向洪崖去。